অর্থমন্ত্রী আবুল মাল আব্দুল মুহিতের পদত্যাগের দাবিতে আন্দোলন জোরদার হচ্ছে। সম্প্রতি পুঁজিবাজার সর্ম্পকে ‘কুটূক্তি’ করায় তার পদত্যাগের দাবিতে আন্দোলন করছে ব্যক্তি শ্রেণীর বিনিয়োগকারীরা। গত সোমবার প্রথম এই দাবিতে রাস্তায় নামে বিনিয়োগকারীরা। পরে বৃহস্পতিবার তারা ডিএসই’র সামনে বিক্ষোভ করে। শুক্র ও শনিবার পুঁজিবাজার বন্ধ থাকায় কোনো ধরনের প্রতিবাদ জানাতে পারেনি বিনিয়োগকারীরা। রোববার দুপুর একটায় ডিএসই’র সামনে ফের বিক্ষোভ শুরু করে বিনিয়োগকারীরা। পরে দুইটার দিকে রাস্তায় শুয়ে পড়ে বিনিয়োগকারীরা। এতে ইত্তেফাক থেকে শাপলা চত্বরের দিকের রাস্তা বন্ধ হয়ে পড়ে। বাংলাদেশ পুঁজিবাজার বিনিয়োগকারী ঐক্য পরিষদের সভাপতি মিজান-উর রশিদ চৌধুরী বার্তা২৪ ডটনেটকে বলেন, “অর্থমন্ত্রীর দেশের অর্থনীতি নিয়ে কোনো পরিকল্পনা নেই। এমনকি দেশের শিল্পায়ন নিয়ে কোনো ধরনের চিন্তা-ভাবনাও নেই। তিনি পদত্যাগ না করলে দেশের পুঁজিবাজার স্থিতিশীল হবে না। এই অর্থমন্ত্রীকে দিয়ে দেশের কোনো উন্নয়ন হবে না। দেশের ক্ষুদ্র বিনিয়োগকারীরা আন্দোলনের মাধ্যমে তাকে পদত্যাগে বাধ্য করবে।”